Мультфильмнарның балага тәэсире

Баланың тышкы дөньясы формалашуда зур өлешне аралашу, уеннар, кызыклы шөгыльләр , матур әдәбият белән танышу¸ мультфильмнар алып тора.

Нәрсә соң ул мультфильм? Интернет рекламасыннан күренгәнчә: мультфильм- ата-аналар өчен тынычлык, балалар өчен бәйрәм. Мультфильмнарны күп кенә әти-әниләр балаларга бер шөгыль дип кабул итәләр . Ә психологлар фикеренчә, чынлыкта мультфильмны баланың психикасына тәүсир итә торган корал дип атарга мөмкин. Ләкин нинди корал? Уңай яки тискәре?

Бүген әти-әниләр америка, япон, чит ил мультфильмнарына өстенлек бирәләр . Чит ил мультфильмнары арасында файдалы , балаларга уңай тәэсир итә торган мультфильмнар бармы? Аларның күбесендә конфликт , сугыш, атыш, үтереш.Бу балаларның психикасына начар тәэсир итә. Андагы геройлар мәрхәмәтсез, агрессив. Сәгатьләр буе телевизор яки компьютер каршында утырган баланың сәламәтлегенә дә , психикасына да зыян килә.

Барлык мультфильмнарны да бала психикасына начар тәэсир итә дип әйтеп булмый. “Туган телдә сөйләшәбез” укыту –методик комплектлары белән бергә балалар бакчасына таратылган союзмультфильмның татарчага тәрҗемә ителгән мультфильм җыентыклары, татар мультфильмнары балаларга начар тәэсир итә дип әйтеп булмый. Бу мультфильмнарның нигезендә балалар өчен кызыклы, күңелле вакыйгалар ята. Аның вакыты да 10-15 минут кына бара. Мультфильмнар баланың төрле яклап үсешенә йогынты ясый.Бу чорда баланың сөйләме ныклы үсеш ала. Балага матур, аңлаешлы сөйләмне, хис-тойгы белән геройларның кичерешләрен ишетү бик мөһим. Татарча мультфильмнар игътибарлылыкны , хәтерне үстерәләр; дуслык, әдәпле булу хисләре тәрбиялиләр. Алар балаларга табигатьнең матурлыгын тоярга, аны сакларга; баланы хезмәтне яратырга; дусларга, өлкәннәргә ярдәм итәргә өйрәтә.Өлкәннәрне , әти-әниләрне хөрмәт итәргә этәрә. Мәктәпкә әзерлек төркемендә татар балалары белән беррәттән рус һәм башка милләт балалары да йөри . Алар да бу мультфильмнарны кызыксынып карыйлар. Мультфильм карап, эчтәлеге буенча әңгәмә үткәрәбез. Аның нәрсәгә өйрәтүе хакында фикер алышабыз.

Ата-аналарга да татар мультфильмнары хакында әйтеп, аның файдасы хакында исләренә төшереп торабыз. Бу мультфильмнарны, интернет аша, әти-әниләр балалары белән берлектә , өйдә карыйлар. Ниндиен каравы хакында хәбәр итәләр, караган мультфильмнарга рәсемнәр ясап киләләр.

Шулай ук мультфильмнарның әти-әни, әби-бабай белән аралашу мөмкинлеген алыштыра алмаганлыгын да кисәтеп үтәргә кирәк.

Бер яктан мультфильм балаларга өлкәннәр игътибарсыз калдырган сорауларга җавап табарга; нәрсәнең яхшы, нәрсәнең начар икәнен аңларга өйрәтсә; баланың фикерләү, уйлау сәләтен үстерсә, дөньяга карашын формалаштырса; икенче яктан чит ил мультфильмнарын, озак хәрәкәтләнмичә, атыш, үтереш карап утыру баланың сәламәтлегенә , психикасына зыян китерә.

Мультфильмнарны балаларга тиешле вакытта , дөрес тема сайлап каратсак, ахырдан эчтәлеге өстендә эшләп , дөрес нәтиҗәгә килсәк кенә алар балага дөрес тәрбия бирер. Мультфильмнар карауның файдасы булыр.